ഗോ ടു യുവര് ക്ളാസസ്... ജില്ലാതല പ്രവേശനോത്സവം ശാസ്താംകോട്ടയില് കൊല്ലം: കൊവിഡ് വീട്ടിലിരുത്തികളഞ്ഞ ഒന്നരവര്ഷത്തിന് ശേഷം കുട്ടിക്കൂട്ടം ഇന്ന് വീണ്ടും സ്കൂളിലെത്തും. ആളനക്കമില്ലാതെ, പുല്ലുപടര്ന്നു കിടന്നിരുന്ന സ്കൂള് മുറ്റങ്ങള് ഇതിനോടകം പുതിയ വരവേല്പിന് സജ്ജമായിക്കഴിഞ്ഞു. കുട്ടികള്ക്കൊപ്പം അദ്ധ്യാപകരും ആഹ്ളാദത്തിലാണെങ്കിലും കൊവിഡ് നിയന്ത്രണങ്ങള് ഇരുകൂട്ടര്ക്കുമിടയില് ലക്ഷ്മണരേഖയാവും. തദ്ദേശ സ്ഥാപനങ്ങളുടെയും സംഘടനകളുടെയും സഹകരണത്തോടെയാണ് വിദ്യാഭ്യാസ വകുപ്പ് സ്കൂളുകളില് അറ്റകുറ്റപ്പണികള് ഉള്പ്പെടെയുള്ള ശുചീകരണ പ്രവര്ത്തനങ്ങള് നടത്തിയത്. ജില്ലയില് 1087 സ്കൂളുകളില് ഒന്നൊഴികെയുള്ള സ്കൂളുകളില് ഇന്ന് ക്ളാസ് തുടങ്ങും. കൊവിഡ് ചികിത്സാ കേന്ദ്രമായിരുന്ന ശങ്കരമംഗലം ഗവ. ഹയര് സെക്കന്ഡറി സ്കൂളില് ശുചീകരണപ്രവൃത്തികള് പൂര്ത്തിയാകാത്തതിനാല് ക്ളാസ് തുടങ്ങാനാവില്ല. ശുചീകരണത്തിന് പുറമെ ചവറ കെ.എം.എം.എല്ലിന്റെ നേതൃത്വത്തില് പെയിന്റിംഗ് പണികള് കൂടി നടക്കുന്നുണ്ട്. രണ്ടു ദിവസത്തിനുള്ളില് ഇവിടെയും ക്ളാസ് ആരംഭിക്കും. ഉച്ചഭക്ഷണവും നിരീക്ഷണമുറിയും ഉച്ചഭക്ഷണവിതരണവും ഇന്ന് ആരംഭിക്കാനുള്ള ക്രമീകരണങ്ങള് ഒരുക്കിയിട്ടുണ്ട്. എല്ലാ സ്കൂളുകളിലും കൊവിഡ് ജാഗ്രതാസമിതികള് രൂപീകരിക്കുകയും പ്രഥമാദ്ധ്യാപകര് വരെയുള്ളവര്ക്ക് ജില്ലാ മെഡിക്കല് ഓഫീസറുടെ നേതൃത്വത്തില് കൊവിഡ് പ്രതിരോധ ബോധവത്കരണ ക്ളാസുകള് നല്കുകയും ചെയ്തിട്ടുണ്ട്. സ്കൂളുകളില് നിരീക്ഷണമുറി സജ്ജീകരിച്ചു. ശരീരോഷ്മാവ് പരിശോധിക്കാനായി തെര്മല് സ്കാനറുകളും സ്കൂളുകള്ക്ക് നല്കിയിട്ടുണ്ട്. അടിയന്തര സാഹചര്യങ്ങളില് ഇടപെടാനായി ജാഗ്രതാസമിതികള്ക്ക് ഏറ്റവും അടുത്തുള്ള ഡോക്ടര്മാരുടെ സേവനം ഉറപ്പുവരുത്തിയിട്ടുണ്ട്. വാക്സിനേഷന് 98 ശതമാനം സ്കൂളുകളിലെ അദ്ധ്യാപക, അനദ്ധ്യാപകരില് 98 ശതമാനം പേരും വാക്സിന് സ്വീകരിച്ചിട്ടുണ്ട്. മറ്റ് അസുഖങ്ങള് ഉള്ളവര്, കൊവിഡ് വന്നുപോയവര്, ഗര്ഭിണികള്, അലര്ജിയുള്ളവര് എന്നീ വിഭാഗങ്ങളില് ഉള്ളവരാണ് ഇനി വാക്സിന് സ്വീകരിക്കാനുള്ളത്. അദ്ധ്യാപകഒഴിവുകളില് ഭൂരിഭാഗവും നിയമനം നടത്തിയിട്ടുണ്ട്. സ്ഥിരം നിയമനം നടത്താന് കഴിയാത്ത ഇടങ്ങളില് താത്കാലിക നിയമനവും നടത്തിയതായി വകുപ്പ് അധികൃതര് അറിയിച്ചു. പ്രവേശനോത്സവം ജില്ലാതല പ്രവേശനോത്സവം ശാസ്താംകോട്ട ഗവ. ഹയര് സെക്കന്ഡറി സ്കൂളില് ജില്ലാ പഞ്ചായത്ത് പ്രസിഡന്റ് സാം കെ. ഡാനിയല് ഉദ്ഘാടനം ചെയ്യും. ഉപജിലാതലത്തിലും പ്രവേശനോത്സവം സംഘടിപ്പിച്ചിട്ടുണ്ട്. കൊല്ലം കോര്പ്പറേഷന്റെ നേതൃത്വത്തില് കൊല്ലം സെന്റ്. ജോസഫ് സ്കൂളിലും പ്രവേശനോത്സവം നടത്തും. സ്കൂള് തല പ്രവേശനോത്സവങ്ങളും ഉണ്ടായിരിക്കും. രക്ഷിതാക്കളുടെ ശ്രദ്ധയ്ക്ക് അനുമതിയുള്ള ദിവസം മാത്രം കുട്ടികളെ സ്കൂളില് അയയ്ക്കുക കുട്ടികളക്ക് കൊവിഡ് ബോധവത്കരണം നല്കണം കഴിവതും നേരിട്ട് സ്കൂളില് എത്തിക്കുക അസുഖബാധിതരെ സ്കൂളില് അയക്കാതിരിക്കുക മാസ്കും സാനിട്ടൈസറും ഉറപ്പാക്കുക പഠനോപകരണം, ഭക്ഷണം എന്നിവ പങ്കുവയ്ക്കരുതെന്ന് പറയുക തിളപ്പിച്ചാറിയ കുടിവെള്ളം കൊടുത്തുവിടുക സ്കൂളില് നിന്ന് മടങ്ങിയെത്തിയാലുടന് കുളി നിര്ബന്ധമാക്കുക ..................................... ജില്ലയില് സ്കൂളുകള്: 1,087 അദ്ധ്യാപകര്: 10,175 .......................... സ്കൂളുകള് കുട്ടികളെ സ്വീകരിക്കാനായി ഒരുങ്ങിക്കഴിഞ്ഞു. കൊവിഡ് പ്രോട്ടോക്കോള് പാലിക്കാനും കുട്ടികളുടെ സുരക്ഷ ഉറപ്പാക്കാനും സ്കൂള്തല ജാഗ്രതാസമിതികള് രൂപീകരിക്കുകയും അദ്ധ്യാപകര് അടക്കമുള്ളവര്ക്ക് പരിശീലന ക്ളാസുകള് നല്കുകയും ചെയ്തിട്ടുണ്ട് സുബിന് പോള്, വിദ്യാഭ്യാസ ഉപഡയറക്ടര്